Սև ջրածիծառ

Սև ջրածիծառ, (Chlidonlas niger), ջրածիծառների ընտանիքի թռչուն։ Բնադրող–չվող է, հազվագյուտ։

Կառուցվածք 
Մարմնի երկարությունը 22-24 սմ է, թևերի բացվածքը՝ 64-68 սմ։ Կտուցը նեղ է, սև։ Բնադրման շրջանում հասունի մարմինը սև է, թևերը՝ մոխրագույն, գոտկատեղը, պոչը՝ միատարր բաց մոխրագույն։ Հետբնադրման շրջանում մարմինը սպիտակ է, կրծքի կողքերը՝ մուգ բծերով։ Երիտասարդի թասակը սևավուն է, մեջքը՝ դարչնագույն խայտերով, կրծքի կողքերին կան մուգ բծեր։ Թռիչքն աշխույժ է, ընթացքում կեր է կտցում ջրի մակերեսին։

Բնակության շրջանը 
Բնակվում է ձկնաբուծական լճակներում, լճերում, դանդաղահոս գետերում։

Սնունդը 
Սնվում է ջրային անողնաշարավորներով, ձկներով։ Գարնանային վերադարձը՝ մայիսի սկզբին։

Բնադրումը 
Բնադրումը ոչ մշտական է (պարբերաբար)՝ մայիսից հունիսի վերջը, առանձին դեպքերում՝ մինչև հուլիսի 1-ին կեսը։ Լրիվ քանակի ձվերով բները գրանցվել են ծանծաղուտ ճահճուտներում։ Բույնը լողացող հարթակ է՝ բուսուտներում։

Ձվադրումը 
Դնում է 35 մմ տրամագծով, բաց դեղին-դարչնագույնից մուգ դարչնագույն պտերով 2-4 ձու։ Մեծ քանակությամբ երիտասարդ թռչունները հայտնվում են հուլիսի 3-րդ տասնօրյակին։ Աշնանային չուն՝ սեպտեմբերին։

Սև ջրածիծառը ՀՀ-ում 
Վերջին 30-35 տարիների ընթացքում ՀՀ հավանական ջրային մակերեսներից ոչ մեկում բնադրում չի գրանցվել։ Գիլլի լճի վերականգնումը մեծապես կնպաստի բնադրատեղիների վերահաստատմանը։ Կենսակերպն ուսումնասիրված է մասնակի։

Պատկերասրահ 

Թռչուններ այբբենական կարգով
Թռչուններ
Թռչուններն ըստ ընտանիքների
Աֆրիկայի թռչուններ